## Rješenje o oduzimanju dozvole za obavljanje poslova brokera od 1. kolovoza 2005. do 31. prosinca 2005. godine Davoru Baranjaku iz Splita

### NN 90/2005 (25.7.2005.), Rješenje o oduzimanju dozvole za obavljanje poslova brokera od 1. kolovoza 2005. do 31. prosinca 2005. godine Davoru Baranjaku iz Splita

# KOMISIJA ZA VRIJEDNOSNE PAPIRE REPUBLIKE HRVATSKE

**1805**

Na temelju odredbi članka 12. točka 5., članka
41. stavka 2. i članka 58. Zakona o tržištu vrijednosnih papira (»Narodne
novine« br. 84/02), Komisija za vrijednosne papire
Republike Hrvatske, u predmetu oduzimanja dozvole za obavljanje poslova s
vrijednosnim papirima brokeru Davoru Barnjaku iz
Splita, na sjednici održanoj dana.14. srpnja 2005., donijela je

## RJEŠENJE

1. Brokeru DAVORU BARNJAKU iz Splita, rođenom
20. kolovoza 1955. godine oduzima se dozvola za obavljanje poslova brokera, u
vremenskom razdoblju od 1. kolovoza 2005. do 31. prosinca 2005. godine,

2. Broker DAVOR BARNJAK brisat će se iz Registra
ovlaštenih brokera koji vodi Komisija za vrijednosne papire Republike Hrvatske
1. kolovozom 2005. godine,

3. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) provela je sukladno odredbama članka 12. točke 3.
Zakona o tržištu vrijednosnih papira (»Narodne novine« br.
84/02, dalje: Zakon) nadzor nad poslovanjem društva za poslovanje vrijednosnim
papirima Vrijednosnice Osijek d.o.o., Osijek, Kapucinska 25/II (dalje:
Društvo).

U postupku nadzora između ostalog utvrđeno je da
je Društvo bez prethodnog dostavljanja Komisiji, objavilo oglase u Makarskoj
kronici 6. travnja 2004. i Slobodnoj Dalmaciji 28. travnja 2004. godine, u
kojima je bio naveden službeni telefonski broj Društva, a na koji se javljao
Davor Barnjak, ovlašteni broker u Društvu, te je time
ispunjeno biće prekršaja opisanog člankom 155. stavkom 1. točka. 34. i stavka
2. Zakona, tj. ovlašteno društvo objavilo je oglase
na način protivan odredbama članka 60. stavka 2. i 3. ovoga Zakona.

Na navedene oglase javili su se Komisiji poznati
nalogodavci kojima je ovlašteni broker Davor Barnjak,
postupajući suprotno odredbama Zakona koji određuju način izlaganja naloga te
način doznake sredstava dobivenih prodajom dionica, umjesto bezgotovinske
isplate na račun nalogodavca, isplatio iznos u gotovini prije prodaje dionica
na burzi. Na taj način, Društvo i broker Davor Barnjak
nisu postupali u interesu nalogodavca čime je ispunjeno biće prekršaja opisanog
člankom 155. st. 1. t. 32. i st. 2. Zakona.

Vršeći isplatu novca od prodaje dionica
nalogodavca u gotovini, suprotno članku 64. stavku 3. Zakona, kojim je
propisano da sredstva s računa nalogodavca ostvarena prodajom vrijednosnih
papira ovlašteno društvo je obvezno doznačiti isključivo u korist računa
nalogodavca, umjesto bezgotovinski na račun nalogodavca društvo i broker Davor Barnjak su ispunili biće prekršaja iz članka 155. stavka 1.
točke 41. Zakona, tj. ovlašteno društvo sa sredstvima
nalogodavaca postupilo je protivno odredbama članka 64. Zakona. Niti društvo
niti broker nisu naknadno nalogodavcu isplatili razliku u cijeni ostvarenoj
prodajom dionica na burzi i onoj isplaćenoj u gotovini prije same prodaje
dionica, odnosno suprotno članku 59. stavak 1. Zakona, nisu u svemu pazili na
interese nalogodavca i postupali pažnjom dobrog stručnjaka.

Sukladno odredbi članka 15. stavak 2. Zakona,
kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu Zakonom. Odredbom članka 58. stavak 1. točka 4.
Zakona propisano je da će Komisija rješenjem oduzeti dozvolu brokeru ili
investicijskom savjetniku ako postupa protivno odredbama članaka 62. do 66.
Zakona.

Slijedom navedenog, valjalo je Davoru Barnjaku oduzeti dozvolu za obavljanje poslova brokera, u
vremenskom razdoblju od 1. kolovoza 2005. godine do 31. prosinca 2005. godine
te ga brisati iz registra ovlaštenih brokera koji vodi Komisija, a u koji je
isti bio upisan pod rednim brojem 164 na temelju rješenja Komisije, klasa:
UP/I-450-08/02-02/123, urbroj: 567-03/02-2 od 10.
listopada 2002. godine.

Sukladno odredbama članka 8. točka 4. Zakona ovo
Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog Rješenja.

Klasa: UP/I-041-02/04-01/116

Urbroj: 567-04/05-18

Zagreb, 14. srpnja 2005.

Predsjednik Komisije

**Miljenko** **Fičor**, v. r.

Rješenje, NN 90/2005-1805